钦定古今图书集成/明伦汇编/官常典/第696卷 > 沈炼
## 钦定古今图书集成/明伦汇编/官常典/第696卷 > 沈炼

按《明外史》本传：“炼字纯甫，会稽人。嘉靖十七年进士。
除溧阳知县。用伉倨忤御史，调茌平。父忧去，补清丰，
入为锦衣卫经历。炼为人刚直，嫉恶如仇，然颇疏狂，
每饮醉辄箕踞笑傲，旁若无人。锦衣帅陆炳善遇之。
炳于严嵩父子交至深，以故炼亦数从世蕃饮，屡忤
世蕃。世蕃以酒虐客，炼心不平，辄为反之，世蕃惮不”
敢较。会俺荅犯京师，致书乞贡，多嫚语。下廷臣博议。
司业赵贞吉请勿许。廷臣无敢是贞吉者，独炼是之。
吏部尚书夏邦谟曰：“若何官？”炼曰：“锦衣经历沈炼也。
大臣不言，故小吏言之。”炼愤国无人，致寇猖狂，疏请
以万骑护陵寝，万骑护通州军储，而合勤王师十馀
万人击其惰归，可大得志。帝弗省。嵩贵幸用事，边臣
争致贿遗。及失事，惧罪，益辇金贿嵩。贿日以重炼，时
时扼腕。一日从尚宝丞张逊业饮，酒半，及嵩因慷慨
骂詈，流涕交颐，遂上疏言：“昨岁俺荅犯顺，陛下奋扬
神武，欲乘时北伐，此文武群臣所愿戮力者也。然制
胜必先庙算。庙算必先为天下除奸邪，然后外寇可
平。今大学士嵩贪婪”之性，疾入膏肓；愚鄙之心，顽于
铁石。当主忧臣辱之时，不闻延访贤豪，咨询方略，惟
与子世蕃规图自便。忠谋则多方沮之，谀谄则曲意
引之。要贿鬻官，沽恩结客。朝廷赏一人曰：“‘由我赏之’；
罚一人曰：‘由我罚之’。”人皆伺严氏之爱恶，而不知朝
廷之恩威，尚忍言哉？姑举其罪之大者言之。纳将帅
之贿，“以启边陲之衅，一也。受诸王馈遗，每事阴为之
地，二也。揽吏部之权，虽州县小吏，亦皆货取，致官方
大坏，三也。索抚、按之岁例，致有司递相承奉，而闾阎
之财日削，四也。阴制谏官，俾不敢直言，五也。妒贤嫉
能，一忤其意，必致之死，六也。纵子受财，敛怨天下，七
也。运财还家，月无虚日，致道途驿骚，八也。久居政府，
擅宠害政，九也。不能协谋天讨，上贻君父忧，十也。”因
并论邦谟谄谀黩货状，请均罢斥以谢天下。帝大怒，
搒之数十，谪佃保安。既至，未有馆舍，贾人某询知其
得罪，故徙家舍之。里长老亦日致薪米，遣子弟就学。
炼语以忠义大节，皆大喜。塞外人素戆直，又稔知嵩
恶，争詈嵩以快炼。炼亦大喜，日相与詈嵩父子为常，
且缚草为人，象李林甫、秦桧。及嵩醉则聚子弟攒射
之。或踔骑居庸关口，南向，戟手詈嵩，复痛哭乃归。语稍稍闻京师。嵩大恨，思有以报炼。先是，许论总督宣、
大尝杀良民冒功，炼贻书诮让。后嵩党杨顺来为总
督，会俺荅入寇，破应州四十馀堡。惧罪，欲上首功自
解，纵吏士遮杀避兵人，逾于论。炼遗书责之加切，又
作文祭死事者，词多刺顺。顺大怒，走私人白世蕃，言
炼结死士，击剑习射，意叵测。世蕃大怒，以属巡按御
史李凤毛。凤毛谬谢曰：“有之，已阴散其党矣。”既而代
凤毛者路楷，亦嵩党也。将行，世蕃属以炼事，使与顺
合图之，许厚报。两人日夜谋所以中炼者。会蔚州妖
人阎浩等素以《白莲教》惑众，出入漠北，泄边情为患。
官军捕获之，词所连及甚众。顺喜谓楷曰：“是足以报
严公子矣。”窜炼名其中，诬浩等师事炼，听其指挥具
狱以上，嵩父子大喜。前总督论适长兵部，竟覆如其
奏。斩炼宣府市，戍子襄极边。予顺一子锦衣千户，楷
待铨五品卿寺。时三十六年九月也。顺曰：“严公薄我
赏，意岂未惬乎？”取链子衮、褒杖杀之，更移檄逮襄。襄
至，掠讯方急，会顺、楷以他事逮，乃免。后嵩败，世蕃坐
诛。临刑时，炼所教保安子弟在太学者，以一帛署炼
姓名、官爵于其上，持入市，观世蕃断头讫，大呼曰：“沈
公可瞑目矣。”因恸哭而去。隆庆初，诏褒言事者，赠炼
光禄少卿，任一子官。襄乃上书言“顺楷杀人媚奸状”，
给事中魏时亮、陈瓒亦相继论之。遂下顺楷吏，论死。
天启初，谥《忠愍》。